b'\n_START_ARTICLE_\nPasaulio etnin\xc4\x97 muzika\n_START_PARAGRAPH_\nPasaulio etnin\xc4\x97 muzika (angl. World music)\xc2\xa0\xe2\x80\x93 \xc4\xafvairiausi\xc5\xb3 pasaulio taut\xc5\xb3 (ta\xc4\x8diau paprastai ne Europos, JAV) etnin\xc4\x99 (liaudies) muzik\xc4\x85 apimantis terminas. \xc5\xa0iuo terminu \xc4\xafvardijama ne tik Azijos, Afrikos, Okeanijos, Lotyn\xc5\xb3 Amerikos muzika, ta\xc4\x8diau ir Vakar\xc5\xb3 pasaulio atlik\xc4\x97j\xc5\xb3 muzika, kurioje gausu rytieti\xc5\xa1k\xc5\xb3, egzoti\xc5\xa1k\xc5\xb3 motyv\xc5\xb3. Kita vertus, ne tik \xc4\xafvairi\xc5\xb3 kra\xc5\xa1t\xc5\xb3 liaudies muzika, bet ir kiti t\xc5\xb3 \xc5\xa1ali\xc5\xb3 muzikos stiliai, turintys egzoti\xc5\xa1k\xc4\x85 skambes\xc4\xaf (pvz., klasikin\xc4\x97 ind\xc5\xb3 muzika, Brazilijos populiarioji muzika, morna, sufij\xc5\xb3 muzika, regis ir kt.) priskiriami world music kategorijai. Naudojami \xc4\xafvair\xc5\xabs egzoti\xc5\xa1k\xc4\x85 skambes\xc4\xaf kuriantys instrumentai (\xc5\xabdas, dudukas, did\xc5\xbeeridu, sitaras, chom\xc4\x97jus, d\xc5\xabdmai\xc5\xa1is ir kt.). Da\xc5\xbenai \xc5\xa1i\xc5\xb3 instrument\xc5\xb3 garsai susintetinti. Vakarieti\xc5\xa1ka liaudies muzika \xc4\xaf \xc5\xa1\xc4\xaf termin\xc4\x85 paprastai nepatenka, nebent joje gausu rytieti\xc5\xa1k\xc5\xb3, egzoti\xc5\xa1k\xc5\xb3 motyv\xc5\xb3, arba ji gan skirtinga nuo \xc4\xafprastos liaudies muzikos (pvz., fado, kelti\xc5\xa1ka muzika, balkan\xc5\xb3 muzika). Pati World music taip pat gali b\xc5\xabti persipynusi su kitais stiliais: pvz., egzotin\xc4\x97s melodijos su ry\xc5\xa1kiu, \xe2\x80\x9eplaukiojan\xc4\x8diu\xe2\x80\x9c vokalu vadinama etnin\xc4\x97 ethereal muzika (pvz., Azam Ali, Dead Can Dance, Irfan), world music su susintetintais garsais, foniniais vokalais da\xc5\xbenai persipina su ambient arba New Age stiliumi (pvz., Deep Forest)._NEWLINE_Nors Europoje muzikin\xc4\x97mis kit\xc5\xb3 kra\xc5\xa1t\xc5\xb3 tradicijomis dom\xc4\x97tasi jau renesanse, pla\xc4\x8diau Vakaruose ji prad\xc4\x97jo plisti XX a. antroje pus\xc4\x97je. Termino world music i\xc5\xa1populiarinimas priskiriamas JAV etnomuzikologui Robert E. Brown. Pasaulio etnin\xc4\x97s muzikos sostine galima laikyti Pary\xc5\xbei\xc5\xb3, nes d\xc4\x97l imigrant\xc5\xb3 i\xc5\xa1 Artim\xc5\xb3j\xc5\xb3 Ryt\xc5\xb3, Afrikos gausos ten susidar\xc4\x97 savitos muzikin\xc4\x97s tradicijos, da\xc5\xbenai komponuojan\xc4\x8dios skirting\xc5\xb3 stili\xc5\xb3 elementus. B\xc5\xabtent \xc5\xa1iame mieste 1982\xc2\xa0m. prad\xc4\x97tas rengti kasmetinis pasaulio muzikos dienos (F\xc3\xaate de la Musique) festivalis. 1980\xc2\xa0m. Anglijoje susik\xc5\xabr\xc4\x97 World of Music, Arts and Dance organizacija, kuri skleid\xc5\xbeia pasaulio etnin\xc4\x97s muzikos id\xc4\x97jas, rengia tarptautinius festivalius \xc4\xafvairiose \xc5\xa1alyse. Nors \xc4\xafvairi\xc5\xb3 pasaulio kult\xc5\xabr\xc5\xb3 etnin\xc4\x97 muzika pla\xc4\x8diai prad\xc4\x97ta taikyti Vakar\xc5\xb3 atlik\xc4\x97j\xc5\xb3, ta\xc4\x8diau ir \xc4\xaf j\xc4\x85 pa\xc4\x8di\xc4\x85 pateko daug hip-hopo, d\xc5\xbeiazo, RnB, elektronikos, pop muzikos element\xc5\xb3._NEWLINE_Dalis muzikos ekspert\xc5\xb3, pvz., David Byrne kritikuoja termin\xc4\x85 world music kaip grynai komercin\xc4\xaf ir stereotipin\xc4\xaf, apimant\xc4\xaf beveik nieko tarpusavyje bendro neturin\xc4\x8di\xc4\x85 muzik\xc4\x85 (nuo Bolivudo film\xc5\xb3 dain\xc5\xb3 iki rafinuotos, kosmopolitin\xc4\x97s Brazilijos muzikos, nuo valstybinio Bulgarijos choro Le Myst\xc3\xa8re des Voix Bulgares iki apie narkotikus dainuojan\xc4\x8di\xc5\xb3 \xc5\xa1iaur\xc4\x97s Meksikos grupi\xc5\xb3, ar nuo milijonus u\xc5\xbedirban\xc4\x8di\xc5\xb3 atlik\xc4\x97j\xc5\xb3 kaip Ricky Martin iki Tailando kaln\xc5\xb3 taut\xc5\xb3 muzikos).'